

**Нохчийн литература**

**Коьчал: Окуев Шимин**

**«Лаьмнашкахь суьйре»**

**7 класс**

**Нохчийн меттан ,литературин хьехархо Сулипова Хьусайнан 1айшат.**

**Нохчийн литература 7 класс.**

**Урокан цIе: Окуев Шима «Лаьмнашкахь суьйре»**

**Iалашо**: поэтан дахарх, кхоллараллех лаьцна болу хаамаш шорбар; пейзажни лирикех кхетам балар; Iаламан суьртийн басаршца поэтан синхаамаш бовза Iамор; поэтически текст талла хаар кхиор; шен махке, Iаламе безам кхоллар.

**Кхочушдан лору жамIаш:** дешархошна хаа деза къастош йеша, шаьш йешначух кхета, вовшашца а, хьехархочуьнца а къамеле бовла , къамел дIадахьа, пейзажни лирикин башхаллаш йовза, поэтически текстана анализ йан.

**Хьехаран некъаш**: къастош йешар, хаттаршца доьзна къамел дар, хьехархочун комментареш, текстана анализ йаран кепаш.

**Урок дIайахьар**

**I.Урокана кечамбар.**

**II.Ойла тIейерзор.**

Урок дIайолош, цхьацца дешархо классан уьн тIе а кхойкхий, мелаца лаьмнаш а, бутт а, седарчий а дахкар доьху.

– Бераш, вайна гуш дерг хIун ду? (Сурт ду)

– Стенан сурт ду и. (Берийн жоьпаш: лаьмнийн, Даймехкан, Iаламан).

– Бераша, стен гIо ди вайна хIара сурт дилла? (Мело гIо ди)

– Ткъа Iаламан сурт кхечу кепара гайта тарлой? (Ло. Йаздархоша дешнашца гойту Iаламан сурт)

– Стенах лаьцна дуьйцур ду аьлла хета шуна вай тахана урокехь?

(Дешархошка билгалйоккхуьйту урокан цIе а, цуьнан Iалашонаш а, декхарш а).

**III. Дешархойн хаарш жигардахар.**

– Стенах олу пейзаж?

– Исбаьхьаллин литературехь пейзажан сурт хIоттош стен гIо до?

– Вай Iамийначу муьлххачу а цхьана говзар йукъахь пейзажан сурт гойту меттиг схьакарор йарий шуна?

– ХIун тайпа суртхIотторон гIирсаш бевза шуна?

– Iаламан исбаьхьалла гайта оьший суртхIотторон гIирсаш?

**IV. Керлачу хаарийн дуьххьара дIалацар.**

***Хьехархочун дош.***

– Тахана вай дуьйцур дуОкуев Шимех а, цуьнан «Лаьмнашкахь суьйре» цIе йолчу стихотворенех алаьцна.

Окуев Шима вина 1937 – чу шарахь Соьлжа – гIалахь.

Цуьнан ворхIшо дацара, нохчийн халкъан шийлачу Iай шайн

Даймахках даьккхина Юккъерачу Азе дахийтинчу хенахь. Шимин доьзал

Казахстане кхечира. Цигахь цо чекхйаьккхира йуккъера ишкол.

13 шо даьккхина вайн нохчийн халкъ цIадеъча, Окуев Шимин таро

 хилира Нохч – ГIалгIайн пачхьалкхан хьехархойн институте деша ваха.

1962– чу шарахь институт чекхйаьккхина, Шуьйта районан «Ленинец»  газетан редакцехь редактор балха хIоьттира.

Поэтан Окуев Шимин шен дахарехь дукха стихин, прозин сборникаш

зорбане йевлла  нохчийн, оьрсийн  метташкахь: «Сан  Шуьта», «Лайн  тIехь  цIе  зезагаш», «ЦIий, латтий», «ТIаьххьара  верас», «Йуьхь», «Чорийн  забарш».

Окуев Шима кхелхина 1986 – чу шарахь

– Цкъа хьалха хьехархочо, цул тIаьхьа дешархоша йоьшу Окуев Шимин «Лаьмнашкахь суьйре» цIе йолу стихотворени.

**V. Кхетарх дуьххьарлера таллам.**

– Стенах лаьцна йу хIара стихотворени

– ХIун суьрташ хIуьтту шун коьртехь стихотворенин могIанаш доьшучу хенахь?

– Пейзажни лирика йу ала догIий хIара стихотворени? Iаламан хиламашна тидам муха бо поэта? Даймахкахь йогIучу суьйренах цуьнан самукъадалар муьлхачу дешнаша гойту?

– ***Суьйре сайна йоьлуш го.***

***Сира лаьмнаш***

***Сил а чIогIа***

***Сайна дезарх теша со.***

И могIанаш дешча, авторан синхамийн, деган мерзийн декар муха гучудолу? Цуьнан воккхавер къаьсттина муьлхачу дешнаша гойту?

**IV. Стихотворенин исбаьхьаллин башхаллаш къастор**

– Муьлхачу исбаьхьаллин суртхIотторан гIирсашца кхоьллина поэта Даймехкан суьйренан исбаьхьаллин къегина васт?

– Муьлха беснаш алсам ду стихотворенехь? Автора и беснаш хIунда хаьржина аьлла хета шуна?

– Исбаьхьаллин суртхIотторехь доккха дакъа дIалоцу олицетворенино. Олицетворени - иза метафорин цхьа тайпа, исбаьхьаллин суртхIоттош, Iаламера муьлхха а хIума, адаман хьесапе дерзийна, синхаамаш, кхетам болуш санна гайтар ду. Схьакаро хьовса вай «Лаьмнашкахь суьйре» стихотворенехь олицетворенеш.

– Белхан тетрадаш тIе схьайазде текстера дустарш а, эпитеташ а.

**VII. Урокан жамI.**

– Стенах лаьцна дийци вай тахана урокехь?

– Пейзажни лиреках лаьцна хIун хии шуна керла?

– Оьрсийн меттан литературин урокашкахь Iамийна пейзажни лирикин жанран цхьа а стихотворени дагайогIий шуна?

***Хьехархочун комметнтари.***

Iалам – кхачалур доцу, беркате хьоста ду поэзина, музыкина, йерриге а искусствона. Пейзаж адаман синхамашца, синхIоттамца йозайелла хуьлу дукха хьолахь. И синхаамаш кхечарна дIабовзийта хала хуьлу, амма дIакхачало поэзин могIанашца, музыкин мукъамашца.

Iаламан хьоме аматаш герга ду вайна, амма мил милла а ца кхачало цуьнан кIоргенашка, аьхналле, исбаьхьаллин хазалле.

Поэташна, композиторшна, художникашна Дала йелла и говзалла, царна ган хаьа башха дерг хIора денна вайна гуш долчунна йуккъехь.

**VIII.Рефлекси.**

**Суна хии…**

**Суна хазахийти…**

**Со ца кхийти…**

**IX. Хаарийн мах хадор.**

**X. ЦIахь кхочушдан дезарг**